[pic] | COIMISIÚN NA gCOMHPHOBAL EORPACH |

An Bhruiséil 19.9.2007

SEC(2007) 1180

DOICIMÉAD INMHEÁNACH OIBRE AN CHOIMISIÚIN a ghabhann leis an

bpacáiste reachtaíochta le haghaidh an mhargaidh inmheánaigh sa leictreachas agus sa ghás ACHOIMRE AR AN MEASÚNÚ IARMHARTA

{COIM(2007) 528 leagan deireanach}{COIM(2007) 529 leagan deireanach}{COIM(2007) 530 leagan deireanach}{COIM(2007) 531 leagan deireanach}{COIM(2007) 532 leagan deireanach}{SEC(2007) 1179}

Measúnú Iarmharta ar an bpacáiste reachtaíochta le haghaidh an mhargaidh inmheánaigh sa leictreachas agus sa ghás

An 10 Eanáir 2007, chuir an Coimisiún Teachtaireacht dar teideal "Beartas Fuinnimh le haghaidh na hEorpa" faoi bhráid Pharlaimint na hEorpa agus faoi bhráid na Comhairle. Thángthas ar an tuairim sa cháipéis seo go bhfuil tomhaltóirí agus gnólachtaí thíos leis de bhrí go bhfuil margaí an gháis agus an leictreachais neamhéifeachtach agus daor. Dúirt an Coimisiún go gníomhódh sé ina thaobh seo i gcásanna aonair faoi na rialacha iomaíochta agus go bhfeabhsódh sé an creat reatha.

SAINCHEISTEANNA NÓS IMEACHTA AGUS COMHAIRLIÚCHÁN LE PÁIRTITHE LEASMHARA

Ag tús 2007, chuathas i gcomhairle leis na geallsealbhóirí, amhail rialtóirí, oibreoirí córais tarchurtha, cumainn cuideachtaí gáis agus leictreachais, cumainn táirgeoirí neamhspleácha, cumainn tomhaltóirí, cumainn úsáideoirí fuinnimh tionscail, trádálaithe agus iontrálaithe nua, ceardchumainn agus eagraíochtaí neamhrialtasacha. Chuir 150 geallsealbhóir beagnach a gcuid tuairimí in iúl.

AN FHADHB A SHAINIÚ AGUS BUNCHNÁMHA AN SCÉIL

Is iad seo a leanas na saincheisteanna atá le réiteach: comhchruinniú an mhargaidh agus cumhacht an mhargaidh; foriamh ceartingearach; easpa comhtháthaithe margaidh; easpa trédhearcachta; meicníochtaí cruthaithe praghsanna; margaí iarmhartacha don ghás; margaí a chothromú agus margaí an gháis nadúrtha leachtaithe. Baineann cuid mhaith díobh seo le cuideachtaí atá comhtháite go ceartingearach bheith ann agus leis na cumhachtaí easpacha atá ag go leor rialtóirí. Níl go leor comhordaithe idir líonraí fuinnimh náisiúnta.

Cé go raibh iarmhairt dhearfach ag na bearta a glacadh go dtí seo chun dul i ngleic leis na fadhbanna seo, tá sé cruthaithe nach leor iad. D'iarr an Chomhairle Eorpach agus Parlaimint na hEorpa ar an gCoimisiún bearta reachtaíochta nua a bheartú d'fhonn feidhmiú an mhargaidh inmheánaigh sa ghás agus sa leictreachas a fheabhsú.

CUSPÓIRÍ

D'athdhearbhaigh an Chomhairle Eorpach agus an Pharlaimint in 2007 go raibh gá le beartas fuinnimh Eorpach, lena n-áirítear margadh inmheánach sa leictreachas agus sa ghás a chur i gcrích. Féachann na bearta arna mbeartú leis na cuspóirí seo a bhaint amach. Cuideoidh margadh inmheánach san fhuinneamh a fheidhmíonn go maith cuspóirí straitéis Liospóin a bhaint amach ó thaobh iomaíocht an gheilleagair Eorpaigh agus inbhuanaitheachta de. Tá baint ann freisin le beartais eile amhail athbhreithniú ar an Scéim Trádála Astaíochta (STA) nó astaíochtaí C02 a laghdú. Tá ról le glacadh ag an gCoimisiún d'fhonn áirithiú go mbainfidh saoránaigh uile an AE leas as an bpróiseas léirscaoilte. Beidh ról tábhachtach sa straitéis iomlán ag sraith cuspóirí tánaisteacha.

Iomaíocht a fheabhsú trí rialáil níos fearr, trí fhaisnéis eisiméadrach a laghdú agus trí dhíchuachadh.

Tá iomaíocht idir páirtithe margaidh as riocht de bhrí go bhfuil leibhéil éagsúla díchuachta i mBallstáit éagsúla. Den chuid is mó, choinnigh cuideachtaí leictreachais agus gáis atá comhtháite go ceartingearach a gceannasaíocht féin sna margaí tradisiúnta. Is dá bharr seo go bhfuil greim docht fós ag go leor Ballstát ar na praghsanna leictreachais agus gáis a mhuirearaítear ar úsáideoirí deiridh, rud atá ina srian trom ar iomaíocht agus nach le leas fadtéarmach na gcustaiméirí é.

Cinnteacht soláthair a fheabhsú trí neartú na ndreasachtaí chun infheistíocht leormhaith a bhaint amach i dtoilleadh tarchurtha agus dáileacháin

Infheistíochtaí idir OCTanna (Oibreoirí Córais Tarchurtha) a chomhordú

Cinnteacht soláthair agus agallamh fuinnimh lenár bpríomhsholáthróirí gais

Forbairtí teicneolaíocha a chur chun cinn

Cosaint tomhaltóirí a fheabhsú agus bochtanas fuinnimh a chosc

Is le leas na dtomhaltóirí uile atá dálaí iomaíocha agus cinnteacht soláthair níos fearr. Cuireann na roghanna go léir ina thaobh seo le cosaint tomhaltóirí.

ROGHANNA BEARTAIS AGUS ANAILÍS AR IARMHAIRTÍ

- Na hOCTanna a dhíchuachadh

Mura ndéanfaí aon athrú ar an scéal bheifí ag brath ar reachtaíocht reatha, lena n-áirítear na hOCTanna a dhíchuachadh ó thaobh dlí agus feidhmiúcháin de. D'fhonn gníomhaíochtaí tarchurtha a dhíchuachadh a thuilleadh, cuireadh dhá rogha san áireamh. Maidir le húinéireacht a dhíchuachadh, bheadh na sócmhainní tarchurtha faoi úinéireacht an OCT, d'oibreodh sé an líonra, agus bheadh úinéir neamhspleách aige. Maidir le hOibreoir Neamhspleách Córais (OCN), dhéanfadh tríú páirtí a bheadh lán-neamhspleách ar chuideachtaí atá comhtháite go ceartingearach an Líonra a oibriú agus a fhorbairt. Rogha eile a cuireadh os comhair Chomhairle Eorpach Mhí an Mhárta is ea "díchuachadh rialáilte", lena ndeontar cumhachtaí eile do rialtóirí.

Gan athrú ar bhunchnámha an scéil bheadh príomhlaigí na gceanglas díchuachta reatha, ar cuireadh síos orthu i dteachtaireacht an Choimisiúin, bheadh siad fós ann. Léiríonn anailís eacnamaíoch go spreagann lándíchuachadh infheistíocht, go laghdaíonn sé comhchruinniú an mhargaidh agus go n-íslíonn sé praghsanna. Níl aon ní ann a thugann le fios go mbíonn tionchar diúltach ar rátáil chreidmheasa, ar scairphraghsanna na gcuideachtaí nó ar an gcaidreamh le soláthróirí seachtracha. De ghnáth, bíonn níos lú fianaise impiriciúla ann a bhaineann le feidhmiú na nOCNnanna. Ní bhíonn tionchar diúltach ag an rogha seo ar pharaiméadair na gcuideachtaí i dtrácht, amhail rátáil chreidmheasa agus scairphraghsanna.

- Rialtóirí fuinnimh naisiúnta a threisiú ionas go gcomhchuibheofar cumhachtaí.

Mhéadaigh an creat reatha cumhacht na rialtóirí fuinnimh náisiúnta i ngach Ballstát agus d'iarr sé go mbunófaí údaráis a mbeadh inniúlachtaí sonracha acu. Chuir an Coimisiún san áireamh freisin cumhachtaí ex-ante na rialtóirí a mhéadú i réimsí éagsúla.

Gan athrú ar an scéal, lagófaí inchreidteacht na rialtóirí, dream nach bhfuil de chumhacht acu a ról a chur i gcrích dar le formhór na ngeallsealbhóirí. D'fhéadfadh sé go rachadh cumhachtaí rialála ní ba threise i ngleic le saobhadh margaidh, rud a d'fhágfadh na margaí fuinnimh ní ba iomaíche. D'fhéadfadh sé go dtiocfadh méadú beag ar chostas na rialála.

- Comhar idir rialtóirí fuinnimh de chuid an AE

Faoi láthair, is trí ERGEG ( European Regulators Group for Electricity and Gas – Grúpa Rialtóirí na hEorpa um Leictreachas agus Ghás) arna bhunú le Cinneadh ón gCoimisiún Samhain 2003, a chomhoibríonn rialtóirí. Cé go bhfuil dul chun cinn suntasach déanta sa mhargadh inmheánach fuinnimh, tá bearna rialála fós ann maidir le saincheisteanna trasteorann. Ar na roghanna dá bhfuil ann chun an tsáinn seo a shárú, áirítear an cur chuige reatha a éabhlóidiú de réir a chéile, líonra Eorpach rialtóirí neamhspleácha (“ERGEG+”), agus comhlacht nua ar leibhéal an AE.

I bhfianaise measúnaithe ar na cúraimí is gá tá gach dealramh ar an tuairim nach féidir an bearna rialála a leigheas ach trí Ghníomhaireacht rialála a bhunú a mbeidh sé ar a cumas cinntí aonair a ghlacadh a bheidh ceangailteach go dlítheanach ar thríú páirtithe. Is doiligh, áfach, an iarmhairt eacnamaíoch a mheasúnú. Dá n-athrófaí an struchtúr rialála, thiocfadh ardú ar chostais lárnach rialála ach is amhlaidh go dtiocfadh laghdú ar na costais sin sna Ballstáit.

- Na hOCTanna a chomhordú

Na hOCTanna ( European Transmission System Operators , Oibreoirí Chórais tarchurtha na hEorpa – ETSO, agus Gas Transmission Europe – GTE) atá ann cheana, oibríonn siad go deonach. Bheadh gá le creat reachtaíochta nua chun an comhordú idir OCTanna a fheabhsú. Is í an rogha a ndearna an Coimisiún scrúdú uirthi cúraimí nua níos foirmeálta ar leibhéal Eorpa a thabhairt d'ETSO agus do GTE. Dhíreofaí isteach ar dhá réimse inniúlachta: infheistíochtaí a chomhphleanáil agus rialacha teicniúla comhchuibhithe a chomhdhréachtú.

Ar phríomheilimintí an chomhair feabhsaithe idir OCTanna tá cóid mhargaidh agus theicniúla, oibriú na greille a chomhordú agus comhphleanáil infheistíochta. D'fhéadfaí, mar sin, gás agus leictreachas a tháirgeadh agus a iompar i mbealach a luíonn níos fearr leis na bundálaí eacnamaíocha agus comhshaoil, rud a mhéadódh éifeachtacht ghinearálta na hearnála. Bhainfí sochar as ról institiúideach a dheonú do chumainn OCT atá ann cheana (réiteach ETSO+\GTE+")

- Trédhearcacht a mhéadú

Ionas go mbeidh siad éifeachtach, tá gá ag margaí mórdhíola le meicníochtaí cruthaithe praghsanna iontaofa, agus caithfear go leor faisnéise i dtaobh margaí a chur ar fáil do rannpháirtithe an mhargaidh. Rogha amháin is ea é, b'fhéidir, treoirlínte ceangailteacha trédhearcachta a thabhairt isteach, nó na ceanglais trédhearcachta maidir le gás a fheabhsú. Ba chóir trédhearcacht a mhéadú i gcás faisnéise líonra agus i gcás faisnéise i dtaca le trádáil agus i dtaca le cothromaíocht soláthair agus éilimh ar an margadh. D'fhéadfadh sé gur túsphointe atá sa chomhairle fhoirmeálta a thug ERGEG in 2006. Tá raon feidhme teoranta ó thaobh trédhearcachta de ag an gcreat rialála reatha.

Is ar thoilleadh líonra den chuid is mó atá na ceanglais trédhearcachta reatha dírithe. Dá mhéadófaí trédhearcacht thiocfadh méadú ar éifeachtacht shlabhra an tsoláthair, ar chostas an-íseal. Faoi láthair, ní fholaíonn ionstraimí dlí trádáil tráchtearraí agus ní dócha go bhfolódh san am atá le teacht. Is táirgí riachtanacha iad an leictreachas agus an gás nach bhfuil ar aon dul le tráchtearraí eile. Is fónta agus is réasúnta rialacha trádála a fhorbairt le haghaidh spotmhargaí agus margaí todhchaíochtaí gáis agus leictreachais a chuirfidh sainiúlacht na n-earnálacha san áireamh.

- Conarthaí fadtéarmacha réamhléirscaoilte le haghaidh tarchurtha gáis.

Chruthaigh an creat reatha roinnt mearbhaill. Féidearthacht amháin is ea é na forálacha a scrios nó a athrú ionas go mbeidh sé soiléir go bhfuil feidhm ag an reachtaíocht maidir le conarthaí dá leithéidí freisin, ach d'fhéadfadh sé seo amhras a chur ar bhailíocht na gconarthaí réamhléirscaoilte chun gás a allmhairiú chuig an AE.

Tháinig an Coimisiún ar an tuairim nár chóir an Treoir a leasú i dtaca leis an saincheist seo. Is léir go leanfaidh na conarthaí uile a tugadh i gcrích roimh theacht i bhfeidhm Threoir 2003/55/CE, go leanfaidh siad de bheith bailíoch sa mhéid go gcomhlíonann siad dlí iomaíochta an Chomhphobail, agus go bhfuil na conarthaí seo faoi réir fhorálacha an chreata reatha sa mhéid céanna.

- Díchuachadh feabhsaithe na nOCDanna (Oibreoirí Córais Dáileacháin) lena n-áirítear tuilleadh grinnscrúduithe rialála agus an teorainn 100 000 a athbhreithniú.

Rogha amháin is ea díchuachadh úinéireachta i gcás na nOCDanna sin atá faoi réir ag na socruithe dlí céanna agus a bhfuil na hOCTanna faoi réir acu. Rogha eile is ea é, b'fhéidir, na treoirlínte Comhphobail a úsáid chun feidhmiú na nOCDanna a fheabhsú ó thaobh díchuachta bainistíochta de.

Rinne an Coimisiún atreisiú cheanglais díchuachta na nOCDanna a chur san áireamh mar aon le díchuachadh éigeantach dlíthiúil agus feidhmiúil a chur i bhfeidhm maidir leis na hOCDanna go léir. I bhfianaise na hanailíse costais is tairbhe is cosúil nach bhfuil an réiteach seo comhréireach.

- Stóráil Gáis

Cuireann infhaighteacht stórála srian ar iomaíocht san earnáil gáis. Glacadh le treoirlínte deonacha in 2004 ach níltear ag cloí leo go hiomlán. D'fhéadfadh sé go mbeadh bearta ag teastáil chun go gcothromófar an gá le rochtain éifeachtúil agus dreasachtaí chun gléasraí nua stórála a thógáil. D'fhágfadh sé seo go dteastódh creat rialála sonrach.

Ó thaobh costais agus buntáistí de, tá buntáistí ag baint le díchuachadh dlítheanach agus feidhmiúil na saoráidí stórála gáis agus gáis nádúrtha leachtaithe. Na ceanglais maidir le rochtain ar stóráil a fheabhsú, d'fhéadfadh sé nár foláir iad a leathnú ionas go bhfolófaí críochfoirt gáis nádúrtha leachtaithe.

- Na ceanglais maidir le stóráil straitéiseach gáis a fhorchur

I ndiaidh na ngéarchéimeanna soláthair gáis in 2006 agus 2007, mheas an Coimisiún cé acu ba gha nó nár ghá an mheicníocht a bhí ann cheana a atreisiú. Cuireadh trí rogha san áireamh: stoic straitéiseacha éigeantacha a fhorchur ar na cuideachtaí; an mheicníocht atá ann cheana a fheabhsú; agus meicníocht dlúthpháirtíochta ar an leibhéal réigiúnach a chruthú idir na Ballstáit. Is ionann oibleagáid stóráil gáis a fhorchur agus cinnteacht iomlán soláthair gáis na hEorpa a fheabhsú, ach is amhlaidh go bhfuil iarmhairtí diúltacha aige seo freisin. De bharr castacht na ceiste seo, seolfaidh an Coimisiún taighde ar stoic straitéiseacha gáis go luath.

- Creat le haghaidh infheistíochtaí nua i mbonneagar gáis

Dhá chuspóir nach mór don AE a thabhairt chun réitigh is ea an chinnteacht soláthair a atreisiú agus margadh gáis iomaíoch a áirithiú. Ba dheacair a chur i bhfeidhm, ar uairibh, an fhéidearthacht atá ann anois bonneagair nua a dhíolmhú ó rochtain rialáilte bheith ag tríú páirtí orthu. An dara rogha is ea é an nós imeachta a fheabhsú agus na critéir faoina ndeontar díolúine a shoiléiriú.

Is ionann bunchnámha an scéil a fhágáil mar atá siad agus difríochtaí náisiúnta a chruthú i dtaca leis an gcaoi ina ndéileáiltear le hiarratais ar dhíolúine do thionscadail nua bonneagair. Dá ndéanfaí an creat reachtaíochta a shonrú agus a shoiléiriú trí threoracha sonraithe laghdófaí an baol go dtarlódh sé seo agus b'fhusa déileáil le hiarratas ar dhíolúine trasteorann. B'fhearr dá gcuirfí de chúram ar an nGníomhaireacht nua um Chomhordú idir Rialtóirí Fuinnimh déileáil le hiarratas ar dhíolúine do phíblínte a thrasnaíonn níos mó na Ballstát amháin.

- Cosaint tomhaltóirí agus bochtanas fuinnimh a chosc

Sna treoracha reatha ceanglaítear cosaintí d'fhonn tomhaltóirí a chaomhnú, lena n-áirítear an coincheap faoi sheirbhís uilechoiteann leictreachais. Mar aon leis na bearta a bhaineann le feidhmiú níos fearr na nOCDanna, cuireadh dhá rogha san áireamh: bearta nua reachtaíochta breise nó "dlí bog" (cairt tomhaltóirí fuinnimh).

Gach seans go gcuirfidh an oibleagáid faisnéis a sholáthair le cosaint tomhaltóirí, le hinchonspóideacht an mhargaidh, agus le praghsanna fuinnimh níos ísle. Bheadh iarmhairt dearfach ar na costais go léir agus ar choigiltis fuinnimh dá mbeadh sonraí ar fáil do thomhaltóirí. Meastar go bhfuil na costais a bhaineann leis na gléasanna sin a shuiteáil íseal i gcomórtas leis na buntáistí a d'fhéadfadh a theacht as.

- Infheistíocht de chuid tríú tíortha i líonraí AE a rialú.

Rinne an Coimisiún anailís ar na bearta lena rialaítear infheistíochtaí de chuid cuideachtaí tríú tíortha i líonraí gáis agus leictreachas atá san AE. Cuideachtaí tríú tíortha a bhíonn ag soláthar agus ag oibriú líonraí, d'fhéadfadh siad díchuachadh éifeachtúil na nOCTanna a lagú, agus tríd is tríd, is olldíol na líonraí Eorpacha an toradh a bheadh ar dhíchuachadh úinéireachta. Cuireadh san áireamh cé acu an raibh gá le rialacha breise rialála nó úinéireachta nó nach raibh gá leo.

Is tráthúil go n-infheisteofar i líonraí gáis agus leictreachais san AE, agus meastar go bhfuil infheistíochtaí tríú tíortha tairbhiúil. Má chuireann rannpháirtíocht tríú tíortha bac ar dhíchuachadh éifeachtúil na nOCTanna, nó más cúiseanna nach cúiseanna eacnamaíocha iad a spreagann an infheistíocht, d'fhéadfadh sé go neodródh sé sin iarmhairt an díchuachta a neartaíonn iomaíocht agus go gcuirfeadh sé an chinnteacht soláthair i mbaol. Is féidir dhá chur chuige a shamhlú: srian a chur ar an úinéireacht is féidir bheith ag cuideachtaí tríú tíortha i líonraí de chuid an AE, nó cur chuige rialála ina ndéantar monatóireacht ar neamhspleáchas an OCT is iarrthóir ar leibhéal náisiúnta agus/nó ar leibhéal Eorpach.

- Anailís ar na hiarmhairtí maicreacnamaíocha

Léiríonn insamhaltaí eacnaiméadracha de na hiarmhairtí maicreacnamaíocha a chruthódh tuilleadh léirscaoilte sa mhargadh fuinnimh go bhfuil iarmhairt dhearfach ag na roghanna beartaithe maidir le praghsanna agus OTI. Praghsanna fuinnimh níos ísle is ea an toradh a bhíonn ar fheabhsuithe éifeachtacha sna hearnálacha gáis agus leictreachais, rud a mbíonn tionchar aige ina dhiaidh sin ar an gcuid eile den gheilleagar.

- Anailís ar na hiarmhairtí fostaíochta agus sóisialta.

Is dócha gur beag an tionchar sóisialta díreach a bheadh ag na bearta uile arna mbeartú ar fhostaíocht in earnáil an fhuinnimh. Tá formhór na gcuideachta i mbun athstruchtúraithe cheana chun dul i ngleic leis an léirscaoileadh beag beann ar thuilleadh díchuachta agus ar rialáil fheabhsaithe.

Is cúis imní do roinnt Ballstát é bochtanas fuinnimh. Ba chóir go mbeadh iarmhairt dhearfach ag tuilleadh léirscaoilte ar mhargaí fuinnimh de bhrí go bhfuiltear ag súil le go dtiocfaidh ísliú ar phraghsanna leictreachais agus gáis.

- Anailís ar an tionchar ar an gcomhshaol

Cuspóirí eacnamaíocha atá i mbunchuspóirí na n-athruithe rialála arna mbeartú, ach ní féidir gan a chur san áireamh go mbeidh tionchar ag athruithe sa chóras fuinnimh ar an gcomhshaol agus ar gheilleagar na hEorpa ina iomláine. Táthar ag súil le go scriosfaidh an iomaíocht níos dlúite a bhfuil coinne leis, den chuid is mó, na brabúis a bhíonn de thoradh ar easpa iomaíochta i margadh inmheánach an leictreachais. Mar gheall air seo, seans gur ardú praghsanna leictreachais an toradh a bheidh ag STA an AE, rud a thabharfadh do thomhaltóirí, trí phraghsanna an leictreachais, comhartha soiléir nach bhfuil chomh claonta céanna maidir le praghas carbóin.

CONCLÚID: COMPARÁID IDIR NA ROGHANNA

- Na hOCTanna a dhíchuachadh a thuilleadh: an úinéireacht a dheighilt idir líonraí tarchurtha agus páirtithe giniúna/soláthair (díchuachadh úinéireachta iomlán) is ea a chuireann na ráthanna is fearr ar fáil ó thaobh iomaíochta de. Réiteach eile is ea an rogha ONC (Oibreoir Neamhspleách Córais), ar choinníoll go gcuirfear i gcrích i dteannta le rialáil níos déine í d'fhonn monatóireacht a dhéanamh ar oibriúcháin an chórais tarchurtha.

- Ról agus comhordú na rialtóirí a fheabhsú: ní haon rogha é an status quo a chaomhnú. Dá méadófaí cumhacht agus neamhspleáchas na rialtóirí, ba chóir go rachadh sé go mór ar sochar don iomaíocht de bhrí go n-áiritheodh sé comhdheiseanna do chuideachtaí san Eoraip. Is beag na costais i gcomparáid leis na buntáistí a bhfuiltear ag súil leo ó thaobh fheidhmiú an mhargaidh de. D'fhéadfaí tabhairt faoin easpa comhordaithe idir rialtóirí trí Ghníomhaireacht Comhphobail bheith ann.

- Comhordú idir OCTanna: Is í an rogha "ETSO+/GIE+" an bealach is fearr chun comhordú foirmeálta idir OCTanna a bhaint amach.

- Tuilleadh trédhearcachta sna margaí mórdhíola: cur chuige aontaithe i dtaca le tuilleadh trédhearcachta arna bhunú ar shraith caighdeán ardleibhéil uile-Eorpach maidir le nochtadh sonraí gáis agus leictreachais, bheadh sé an-úsáideach agus ghlacfadh áiritithe an mhargaidh go maith leis.

- Gníomhaíocht chun conarthaí fadtéarmacha gáis a rialú: níor tháinig aon tátal as an anailís costais is tairbhe ar thuilleadh beart reachtaíochta maidir le conarthaí gáis.

- Rochtain ar shaoráidí stórála gáis: ní mór scrúdú a dhéanamh ar na buntáistí a d'fhéadfadh a theacht as stoic straitéiseacha gáis a chruthú ar leibhéal an AE. Níl mórán tacaíochta i measc na ngeallsealbhóirí do bhearta dá leithéidí.

- Athruithe ar an gcreat le haghaidh infheistíochta i mbonneagair allmhairithe gáis: ní mór an creat reatha a leasú. Is léir go bhfuil luach breise ag baint le gníomhaíocht AE ar an leibhéal seo d'fhonn dálaí fabhracha a chruthú i gcomhair infheistíochta.

- Na hOCDanna a dhíchuachadh Na buntáistí a bhaineann le tuilleadh díchuachta, níl siad i bhfad níos mó na costais ag an bpointe seo. De bhrí nach ndearnadh na hOCDanna a dhíchuachadh go dtí le déanaí i go leor Ballstát, meastar go mbeadh sé neamhréasúnach díchuachadh úinéireachta a fhorchur anois.

- Cosaint tomhaltóirí: sholáthródh Cairt Fuinnimh leibhéal cosanta iomchuí ar leibhéal an AE, go háirithe i gcoinne an bhochtanais.

- Infheistíocht tríú tíortha i líonraí de chuid an AE a rialú: d'fhéadfadh sé go n-áiritheodh bearta rialála go gcuirfear tábhacht líonraí gáis agus leictreachais an AE san áireamh agus go gcomhlíonfaidh na cuideachtaí tríú tíortha a oibríonn san AE na ceanglais díchuachta.